胡兒莫窺江
作者：劉子翬
朝代：宋

paragraphs: 胡兒莫窺江，長江限絕吳楚間。
驚濤駭浪如連山，鯨鯢出沒含戈鋋。
汝不顧死爭相先，鳴髇不響突騎閑。
浮屍隨潮去復還。
胡兒莫窺江，樓船百尺高崔嵬。
鼓枻叱咤生風雷，吳儂入水雙眸開。
汝不素習胡爲來，生雖欲殺死可哀。
南北孰非吾民哉。
胡兒莫窺江，前年飛矢入未央。
日月雙墜天無光，去年一炬燒維揚。
丹鳳徙穴仍南翔，國勢如衡有低昂。
犬戎豈得稱天王，暴興恃暴必亟亡。
乘蛇古讖開其祥，中興將士材無雙。
撫劍氣已馳龍荒，胡兒胡兒莫猖狂。